b'\n_START_ARTICLE_\nErhvervsstruktur\n_START_PARAGRAPH_\nErhvervsstrukturen i et omr\xc3\xa5de angiver, hvor stor en andel de forskellige erhverv eller brancher udg\xc3\xb8r af den samlede \xc3\xb8konomi i et omr\xc3\xa5de (f.eks. et land eller en region). Ofte m\xc3\xa5les erhvervsstrukturen i form af erhvervenes andel af den samlede besk\xc3\xa6ftigelse eller af bruttov\xc3\xa6rditilv\xc3\xa6ksten (BVT).\n_START_SECTION_\nErhvervsstruktur og \xc3\xb8konomisk v\xc3\xa6kst\n_START_PARAGRAPH_\nErhvervsstrukturen \xc3\xa6ndrer sig typisk i takt med et lands \xc3\xb8konomiske v\xc3\xa6kst. Det skyldes, at v\xc3\xa6ksten som regel dels er for\xc3\xa5rsaget af og dels selv afstedkommer \xc3\xa6ndringer p\xc3\xa5 b\xc3\xa5de udbuds- og eftersp\xc3\xb8rgselssiden i den samlede \xc3\xb8konomi, og begge dele p\xc3\xa5virker erhvervssammens\xc3\xa6tningen. V\xc3\xa6ksten skyldes s\xc3\xa5ledes som regel stigninger i produktiviteten, der ikke rammer alle erhverv p\xc3\xa5 samme m\xc3\xa5de. Hvis landbruget oplever kraftige produktivitetsstigninger, skal der s\xc3\xa5ledes f\xc3\xa6rre besk\xc3\xa6ftigede til at br\xc3\xb8df\xc3\xb8de en given befolkning, og det frigiver arbejdskraft til andre sektorer (en udbudseffekt). I takt med at folk bliver rigere, vil de samtidig typisk begynde at forbruge andre varer og tjenester end f\xc3\xb8r, og det giver anledning til, at nye brancher opst\xc3\xa5r og udvides, f.eks. underholdnings- og fritidsbranchen (en eftersp\xc3\xb8rgselseffekt)._NEWLINE_I udviklingslande fylder de prim\xc3\xa6re erhverv, f\xc3\xb8rst og fremmest landbruget, relativt meget. Under industrialiseringsprocessen vil industrien og de \xc3\xb8vrige sekund\xc3\xa6re erhverv f\xc3\xa5 en mere fremtr\xc3\xa6dende stilling, og efterh\xc3\xa5nden vil de terti\xc3\xa6re erhverv komme til at st\xc3\xa5 for den st\xc3\xb8rste andel af produktion og besk\xc3\xa6ftigelse, som det er tilf\xc3\xa6ldet i de vestlige lande i dag. I 2008 udgjorde v\xc3\xa6rditilv\xc3\xa6ksten i landbruget s\xc3\xa5ledes 26\xc2\xa0% af bruttov\xc3\xa6rditilv\xc3\xa6ksten i lavindkomstlandene, 10\xc2\xa0% i mellemindkomstlandene og 1\xc2\xa0% i h\xc3\xb8jindkomstlandene.'